Minister, polisiehoof wag vir hofbesluit oor Zuma | Maroela Media
Oudpres. Jacob Zuma tydens die naweek se byeenkoms by sy huis by Nkandla. (Foto: Emmanuel Croset/AFP)
Die minister van polisie, Bheki Cele, en die nasionale polisiehoof, genl. Khehla Sitole, gaan "uit respek vir die ontwikkelende regsprosesse" enige optrede om oudpres. Jacob Zuma in hegtenis te neem, staak tot sy aansoeke daaroor afgehandel is, of tot 'n direkte opdrag van die waarnemende hoofregter daaroor gegee word.
Oudpres. Jacob Zuma, wie se aansoek om sy inhegtenisneming tersyde te laat stel Dinsdagoggend in die Pietermaritzburgse hooggeregshof aangehoor word, is vroeër skuldig bevind aan minagting van die hof en tronkstraf van 15 maande opgelê.
Die land se hoogste hof het Zuma Woensdag die vonnis opgelê en beveel dat hy binne vyf dae aanmeld om sy vonnis te begin uitdien. Sou hy versuim om dit te doen, het die hof gelas dat die polisie die oudpresident binne drie dae in hegtenis moet neem.
'n Brief van die staatsprokureur namens Cele en Sitole aan die waarnemende hoofregter – in hierdie stadium Raymond Zondo – lui dat die twee aan die Konstitusionele Hof se besluit hieroor sal gehoor gee.
"Dit is ons kliënte se mening dat die hangende regstappe 'n direkte uitwerking het op die stappe wat hulle behoort te neem in terme van die hofbevel op die grondslag dat die bevel nou die onderwerp van regstappe in albei howe geword het.
"Ons kliënte is ten volle bewus dat die stappe wat mnr. Zuma gedoen het nie gekategoriseer kan word as 'n appèlproses wat gewoonlik 'n uitwerking op die opskort op die uitvoering van 'n hofbevel sou gehad het nie."
Die brief lui voorts dat Cele en Sitole weens die "unieke situasie" nou enige verdere optrede gaan staak tot die sake afgehandel is.
Zuma voer onder meer aan dat sy vonnis van tronkstraf neerkom op sogenaamde aanhouding sonder verhoor. Die 79-jarige president meen ook dat die vonnis weens sy ouderdom en gesondheid 'n doodsvonnis vir hom sal wees.
Zuma het sy ondersteuners en die media die afgelope naweek by Nkandla toegespreek. Hy – en honderde van die ondersteuners – is te midde van die derde vlaag van die Covid-19-pandemie telkens sonder gesigmaskers opgemerk. Die oudpresident het die naweek gesê hy het nog nie die entstof teen Covid-19 ontvang nie, hoewel hy al geruime tyd daarvoor kwalifiseer.
Mzwanele Manyi, Zuma se woordvoerder, het vir die oudpresident in die bresse getree en gesê Zuma dra dalk nie 'n masker nie weens 'n "mediese rede" wat moontlik "vertroulik" kan wees.
Wagte lig beseer toe transitowa brand
Spuit hom in en sluit hom toe.
Hierdie stap van Zuma gaan 'n regspresident skep wat nooit ooit weer omgekeer kan word nie!
Die polisie gaan nie vir my wag totdat die hof moet besluit nie, hulle sal my semuur toesluit.
Van wanneer af wag die polisie om iemand toe te sluit hy het die landswette gebreek tronk toe
Ek het verstaan die Grondwetlike Hof is die hoogste gesag maar nou blyk dit anders te wees. Die regters het 3 maande geneem om 'n eenvoudige oortreding nl Verontagsaming van 'n hofbevel af te handel.Hulle gee Zuma 5 dae tyd om aan te meld waarna 3 dae bykom vir SAP om hom te arresteer.Nou gee hulle ook nog toe om weer sy saak aan te hoor.Intussen maak hy 'n gek van almal. Hy beweer hy is sieklik,kanddaat vir Covid en 'n ou man. O ja,sy regspan was swak. Hy loop saam met sy impi's sonder masker, glimlag van oor tot… Lees meer »
Lagwekkend. Hul wil maar net bewys dat hul in beheer is en dat wet en orde glad nie meer in ons land bestaan nie.
Wel, as Zuma dan op vrye voet is hoekom nog enigsins 'n Regsstelsel in ons land finansier as daardie fondse dan nuttig vir Tersiere Onderrig aangewend kan word om die beste kriminele op te lewer. Dan het ons mos nie meer 'n Regsstelsel nodig nie.